**Примена члана 152а Закона о јавним набавкама**

**Да ли су наручиоци у обавези да на Порталу јавних набавки објављују податке о рачунима?**

Чланом 152а Закона о јавним набавкама („Службени гласник РС“, бр. 91/19 и 92/23, у даљем тексту: ЗЈН), прописана је обавеза објављивања података о уговорима на Порталу јавних набавки почев од 1. јануара 2024. године.

Наиме, овај члан прописује да наручилац на Порталу јавних набавки објављује податке о свим уговорима закљученим након спроведеног поступка јавне набавке, о свим изменама уговора по основу чл. 156-161. овог закона, као и податке о уговорима/наруџбеницама закљученим односно издатим у складу са чланом 27. овог закона и њиховим изменама.

У циљу спровођења овог законског решења, Канцеларија за јавне набавке је донела Правилник о начину објављивања и врсти података о уговорима и изменама уговора које наручиоци објављују на Порталу јавних набавки („Службени гласник РС”, број 115/23, у даљем тексту: Правилник), који је такође у примени од 1. јануара 2024. године.

Једна од недоумица у примени новог законског решења се односи на обавезу објављивања података о рачуну. Наиме, поједини наручиоци спроводе одређене набавке, за које постоји основ за изузеће од примене ЗЈН, на начин да не закључују уговоре, оквирни споразуме нити издају наруџбенице, већ испоручена добра, извршене услуге и изведене радове плаћају само на основу издатог рачуна. У овом случају наручиоци често не спроводе процедуре које су дужни да пропишу својим посебним актима из члана 49. став 2. ЗЈН, нити предметне набавке уносе у План набавки на које се закон не примењује.

С тим у вези, најпре је потребно указати да су наручиоци, у смислу ЗЈН, дужни да добра, услуге и радове набављају путем законом прописаних поступака јавне набавке, који по правилу резултирају закључењем уговора о јавној набавци.

Са друге стране, ЗЈН прописује и ситуације у којима наручиоци немају обавезу да приликом набавке одређених добара, услуга или радова спроводе поступке јавних набавки предвиђене овим законом. Изузеци од примене овог закона прописани су чл. 11-21. ЗЈН, као и чланом 27. ЗЈН којим су утврђени прагови до којих се закон не примењује.

С тим у вези, подсећамо да је чланом 49. став 2. ЗЈН предвиђено да је наручилац дужан да посебним актом ближе уреди начин планирања, спровођења поступка јавне набавке и праћења извршења уговора о јавној набавци (начин комуникације, правила, обавезе и одговорност лица и организационих јединица), начин планирања и спровођења набавки на које се закон не примењује, као и набавки друштвених и других посебних услуга. Наведено подразумева и доношење плана набавки на које се закон не примењује, који ће садржати све набавке на које се закон не примењује и основе за изузимање прописане ЗЈН.

Сагласно наведеном, закључује се да у свим ситуацијама када постоји основ за изузимање од примене ЗЈН, наручилац има обавезу да поступа у складу са правилима која је прописао актом из члана 49. став 2. ЗЈН и начелима јавних набавки на начин који је примерен околностима конкретне набавке.

Имајући у виду наведено, те да поједини наручиоци за одређене набавке не спроводе процедуре, нити их уносе у План набавки на које се закон не примењује, потребно је посебно напоменути да одредбама ЗЈН није прописана могућност у којој било која набавка може бити искључена од примене правила прописаних актом из члана 49. став 2. ЗЈН и начела јавних набавки.

Поред наведеног, актом из члана 49. став 2. ЗЈН наручилац би свакако требало да предвиди посебну процедуру спровођења поступака по основу прописаних изузетака од примене ЗЈН, водећи рачуна о специфичностима сваког основа, те да предметне набавке спроводи управо на начин прописан тим актом, уз обавезну примену начела овог закона на начин који је примерен околностима конкретне набавке.

У том смислу, наручилац након спроведене процедуре коју је прописао актом из члана 49. став 2. ЗЈН, уз обавезно поштовање начела јавних набавки, има могућност да на основу члана 27. ЗЈН:

1) закључи уговор о набавци или изда наруџбеницу;

2) закључи оквирни споразум и

3) закључи уговор или изда наруџбеницу на основу претходно закљученог оквирног споразума.

Међутим, уколико наручилац није поступио на описани начин, односно није спровео процедуру прописану посебним актом и није закључио уговор или оквирни споразум, односно није издао наруџбеницу, дужан је да у бази података о уговорима евидентира податке садржане у рачуну. Наведено може да учини на начин да изабере поље „наруџбеница“ и да наведе посебну напомену да се ради о рачуну.

Како се и у овом случају ради о набавци која се спроводи у складу са чланом 27. ЗЈН, наручиоци су дужни да податке о овим набавкама евидентирају у бази података о уговорима. Поред наведеног, напомињемо да су наручиоци дужни да своје пословање и начин спровођења поступака јавних набавки и поступака набавки ускладе са свим важећим прописима.